32006R0544
L 094/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 544/2006 НА КОМИСИЯТА
от 31 март 2006 година
за изменение на Регламент (ЕО) № 1043/2005 за изпълнение на Регламент (ЕО) № 3448/93 на Съвета по отношение на системата за предоставяне на възстановявания при износ за някои селскостопански продукти, изнасяни във формата на стоки, които не са предмет на приложение I към Договора, и критериите за определяне размера на такива субсидии
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 3448/93 на Съвета от 6 декември 1993 г. относно определянето на търговския режим, приложим за някои стоки, получени от преработката на селскостопански продукти (1), и по-специално член 8, параграф 3, първа алинея от него,
като има предвид, че:
(1)
Съгласно Регламент (EО) № 1043/2005 на Комисията (2) за сертификати за възстановявания при износ, издавани за един бюджетен период, може да се кандидатства отделно на шест транша. За всеки от траншовете е определена дата на приключване приема на заявления. Операторите могат да подават заявление за сертификат за възстановявания при износ само за транша, съответстващ на първата дата на приключване след датата на подаване на заявлението.
(2)
Системата на разпределяне чрез траншове е създадена, за да се гарантира, че когато са получени заявления за сертификати за възстановявания при износ за по-големи суми от тези, които могат да се предоставят, до сертификатите ще имат достъп както операторите, които изнасят в началото на бюджетния период, така и тези, които изнасят в края на бюджетния период.
(3)
Ако в края на бюджетния период, след приключване на системата на разпределение чрез шест транша, са останали средства, за които могат да се издадат сертификати за възстановявания при износ, член 38 от Регламент (EО) № 1043/2005 разрешава на Комисията да открие седмица за подаване на заявления, за да се разпределят останалите средства.
(4)
Направеното в последно време намаляване на процента на субсидията за селскостопанските продукти доведе до намаляване на сумите, за които се издават сертификати за възстановявания при износ в рамките на системата на разпределение чрез траншове. В резултат на това сумите, запазени за разпределение в рамките на последните индивидуални траншове, не са изцяло разпределени.
(5)
Затова е необходимо да се увеличи гъвкавостта на експортните операции. При обстоятелства, когато нивото на заявленията за сертификати за субсидия за един транш е по-ниско от разполагаемата сума за този транш, трябва да се разреши на операторите да подават заявления за срок от една седмица, за да им се издадат сертификати за възстановявания при износ за останалата неразпределена сума за конкретния транш, за която все още не са подадени заявления за сертификати за възстановявания при износ.
(6)
Съществуващата система за разпределяне в срок от една седмица на сертификати за възстановявания при износ за сумата, останала неразпределена в края на бюджетния период, трябва да бъде удължена до разпределянето на останалата неразпределена сума за конкретния транш.
(7)
Регламент (ЕО) № 1043/2005 следва да бъде съответно изменен.
(8)
Мерките, предвидени с настоящия регламент, са в съответствие със становището на Управителния комитет за хоризонталните въпроси относно търговията с преработени селскостопански продукти, които не са включени в списъка в приложение I към Договора.
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1043/2005 се изменя, както следва:
1.
Добавя се следният член 38а:
„Член 38а
1. Ако след датата на приключване на приема на заявления за сертификати за възстановявания при износ за конкретен транш, посочена в член 33, първи параграф, букви а)-е), не е публикуван редуциращ коефициент съгласно член 37, параграф 2, операторите могат да подадат заявление за издаване на сертификат за субсидия за всяка останала неразпределена сума за конкретния транш, за която не са подавани заявления.
Заявлението се подава през времето до следващата дата за приключване, определена в член 33, първи параграф, букви а)-е).
2. Държавите-членки информират Комисията за заявленията, подадени през седмицата, във вторник следващата седмица. Издаването на сертификатите може да започне от понеделник след седмицата на информиране на Комисията, освен ако тя не издаде инструкции в обратна посока.
3. Ако общата сума от получените заявления през дадена седмица за подаване на заявления надвишава останалата неразпределена сума, посочена в параграф 1, Комисията извършва едно или няколко от следните действия:
а)
определя редуциращия коефициент за заявленията за сертификати за субсидия, подадени през конкретната седмица за подаване на заявления, за които Комисията е била уведомена и за които все още не са издадени сертификати за субсидия;
б)
дава указания на държавите-членки да отхвърлят заявленията, подадени през конкретната седмица за подаване на заявления, за които Комисията не е уведомена все още;
в)
спира приемането на заявления за сертификати за субсидия.“
2.
В раздел I от приложение VI пета алинея се заменя със следното:
„Кандидатите попълват едно от следните в клетка 20:
-
думите „член 33“ или други думи, удовлетворяващи компетентния орган, ако заявлението е за сертификат, предвиден по член 33,
-
думите „член 38“ или други думи, удовлетворяващи компетентния орган, ако заявлението е за сертификат, предвиден по член 38,
-
думите „член 38а“ или други думи, удовлетворяващи компетентния орган, ако заявлението е за сертификат, предвиден по член 38а.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 март 2006 година.